Efter fem måneders intensiv efterforskning har det sjællandske politisamarbejde Task Force Indbrud (TFI) onsdag anholdt cirka 60 personer i en stor aktion - kaldet »Hvepsebo« - på Sjælland og Lolland-Falster.

Det oplyser Nordsjællands Politi i en pressemeddelelse.

Aktionen har fundet sted i samarbejde med Udlændingestyrelsen, Center Mod Menneskehandel (CMM), Skat, Rigspolitiet og Bagmandspolitiet - Statsadvokaten for Særlig Økonomisk og International Kriminalitet (SØIK).

Ifølge politiet er der foretaget anholdelser og ransagninger på 62 forskellige adresser på Sjælland og Lolland-Falster, og ti af de cirka 60 anholdte personer mistænkes for menneskehandel, dokumentfalsk og bedrageri. Yderlige 50 personer mistænkes for bedrageri.

»Det er politiets opfattelse, at de fleste af disse personer er blevet udnyttet, og deres identitet misbrugt til strafbare handlinger,« lyder det i pressemeddelelsen fra Nordsjællands Politi.

De anholdte er fortrinsvis rumænske statsborgere, men der er også en mand af syrisk oprindelse, en dansk advokat og en dansk revisor blandt de anholdte, oplyser politiet.

Også det rumænske politi har samarbejdet med det danske politi i den omfattende efterforskning.

»Efterforskningen har afdækket et omfattende kriminelt netværk, der med brug af de menneskehandledes identiteter har bedraget den danske stat - Skat - banker, långivere og almindelig handlende for meget betydelige beløb.«

De ti anholdte, som mistænkes for menneskehandel, dokumentfalsk og bedrageri, vil blive forsøgt varetægtsfængslet og fremstillet i Retten i Lyngby torsdag, hvor der vil blive begæret lukkede døre, oplyser politiet.